### NN 104/2025 (18.7.2025.), Pravilnik o obavljanju djelatnosti u svezi sa zapošljavanjem

MINISTARSTVO RADA, MIROVINSKOGA SUSTAVA, OBITELJI I SOCIJALNE POLITIKE

1464

Na temelju članka 4. stavka 13. Zakona o tržištu rada (»Narodne novine«, broj 118/18, 32/20, 18/22, 156/23 i 152/24) ministar rada, mirovinskoga sustava, obitelji i socijalne politike donosi

PRAVILNIK

O OBAVLJANJU DJELATNOSTI U SVEZI SA ZAPOŠLJAVANJEM

I. OPĆE ODREDBE

Članak 1.

(1) Ovim Pravilnikom uređuje se način obavljanja djelatnosti u svezi sa zapošljavanjem kada te djelatnosti obavljaju pravne i fizičke osobe izvan Hrvatskog zavoda za zapošljavanje (u daljnjem tekstu: Zavod) te posredovanje za povremeni rad redovitih učenika putem srednjoškolskih ustanova.

(2) Djelatnosti u svezi sa zapošljavanjem iz stavka 1. ovoga članka uključuju: posredovanje pri zapošljavanju, profesionalno usmjeravanje te obrazovanje u cilju povećanja zapošljivosti radne snage (u daljnjem tekstu: djelatnosti u svezi sa zapošljavanjem).

(3) Srednjoškolske ustanove koje mogu obavljati poslove posredovanja za povremeni rad redovitih učenika su: srednje škole i učenički domovi prema posebnim propisima.

(4) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 2.

(1) Oglašavanje ponuda i potražnje za obavljanje poslova i usluga putem tiska i elektroničkih medija, koju objavu zatraže tražitelji zaposlenja odnosno poslodavci bez poduzimanja drugih aktivnosti usmjerenih na spajanje ponude i potražnje ne smatra se posredovanjem pri zapošljavanju u smislu ovoga Pravilnika.

(2) Preuzimanje već objavljenih oglasa ponuda i potražnje za obavljanje poslova i usluga putem drugog tiska i elektroničkih medija, dozvoljeno je na način i u rokovima koji su uređeni pisanim sporazumom sklopljenim između oglašivača i oglašivača preuzimatelja.

(3) Kriterije i uvjete za sklapanje sporazuma iz stavka 2. ovoga članka o preuzimanju oglasa ponuda i potražnje za obavljanje poslova i usluga objavljenih od strane Zavoda utvrđuje Upravno vijeće Zavoda.

(4) Ako u provedbi inspekcijskog nadzora inspekcija rada Državnog inspektorata utvrdi da oglašivač preuzimatelj oglašava ponude i potražnje za obavljanje poslova i usluga koje su već objavljene putem drugog tiska i elektroničkih medija bez sporazuma iz stavka 2. ovoga članka, zabranit će takvo preuzimanje dok oglašivač i oglašivač preuzimatelj ne sklope sporazum.

II. PRIJAVA U EVIDENCIJU

Članak 3.

(1) Prije početka obavljanja djelatnosti u svezi sa zapošljavanjem odnosno posredovanja za povremeni rad redovitih učenika, pravne i fizičke osobe te srednjoškolska ustanova iz članka 1. stavka 1. ovoga Pravilnika dužne su se upisati u evidenciju pravnih i fizičkih osoba koje obavljaju djelatnosti u svezi sa zapošljavanjem odnosno evidenciju srednjoškolskih ustanova za obavljanje poslova posredovanja za povremeni rad redovitih učenika.

(2) Prijava u evidenciju iz stavka 1. ovoga članka podnosi se ministarstvu nadležnom za rad u pisanom ili elektroničkom obliku, uz dokaz o registraciji prema posebnom propisu.

(3) O prijavi u evidenciju ministarstvo nadležno za rad izdaje potvrdu koja sadrži broj pod kojim je pravna i fizička osoba odnosno srednjoškolska ustanova iz članka 1. stavka 1. ovoga Pravilnika upisana te datum upisa u evidenciju.

(4) Potvrda iz stavka 3. ovoga članka dostavlja se Zavodu.

III. OBAVLJANJE DJELATNOSTI

Članak 4.

(1) Radi zaštite zdravlja, razvoja i ćudorednosti maloljetnika, pravne i fizičke osobe odnosno srednjoškolske ustanove iz članka 1. stavka 1. ovoga Pravilnika mogu obavljati djelatnosti u svezi sa zapošljavanjem odnosno posredovati za povremeni rad redovitih učenika samo pod uvjetima utvrđenim posebnim propisom kojim se uređuje zapošljavanje maloljetnika.

(2) Pravne i fizičke osobe odnosno srednjoškolske ustanove iz članka 1. stavka 1. ovoga Pravilnika su dužne djelatnosti u svezi sa zapošljavanjem, odnosno posredovanje za povremeni rad redovitih učenika obavljati na način da ne izazovu poremećaje na tržištu rada.

(3) Pravne i fizičke osobe odnosno srednjoškolske ustanove iz članka 1. stavka 1. ovoga Pravilnika ne mogu obavljati djelatnosti u svezi sa zapošljavanjem odnosno posredovati za povremeni rad redovitih učenika za poslodavca odnosno naručitelja posla kod kojeg je u tijeku štrajk.

(4) Pravne i fizičke osobe odnosno srednjoškolske ustanove iz članka 1. stavka 1. ovoga Pravilnika dužne su u pravnom prometu, u poslovnim ispravama, na svakom dopisu i oglasu navesti broj pod kojim su upisane u evidenciju ministarstva nadležnog za rad.

1. Djelatnosti u svezi sa zapošljavanjem

Članak 5.

(1) Pravne i fizičke osobe iz članka 1. stavka 1. ovoga Pravilnika dužne su utvrditi svoje uvjete poslovanja s kojima su dužne upoznati poslodavce i tražitelje zaposlenja koji zatraže njihove usluge.

(2) Pravne i fizičke osobe iz članka 1. stavka 1. ovoga Pravilnika obavljaju djelatnosti u svezi sa zapošljavanjem za tražitelje zaposlenja bez naknade te djeluju nepristrano u odnosu na tražitelje zaposlenja i poslodavce.

(3) Pravne i fizičke osobe iz članka 1. stavka 1. ovoga Pravilnika uslugu za obavljene djelatnosti u svezi sa zapošljavanjem mogu naplatiti samo od poslodavca.

(4) Cijene usluga moraju biti utvrđene u fiksnim iznosima i ne mogu se odrediti kao postotak od ugovorene plaće između poslodavca i radnika za kojeg su pravne i fizičke osobe iz članka 1. stavka 1. ovoga Pravilnika posredovale.

Članak 6.

(1) Pravne i fizičke osobe iz članka 1. stavka 1. ovoga Pravilnika su dužne voditi evidenciju o osobama koje traže zaposlenje, poslodavcima koji traže zaposlenike, traženim radnicima i zaposlenim radnicima.

(2) Pravne i fizičke osobe iz članka 1. stavka 1. ovoga Pravilnika smiju o nezaposlenoj osobi prikupljati samo podatke koje može prikupljati Zavod u skladu sa zakonom i općim aktima Zavoda.

(3) Pravne i fizičke osobe iz članka 1. stavka 1. ovoga Pravilnika su dužne dokumentaciju o posredovanju i evidencije čuvati na način i u rokovima utvrđenim Pravilnikom o upravljanju dokumentarnim gradivom izvan arhiva.

(4) Dokumentaciju o posredovanju pravne i fizičke osobe iz članka 1. stavka 1. ovoga Pravilnika mogu dati na uvid samo poslodavcu za kojeg su posredovale, odnosno tražitelju zaposlenja u dijelu koji se odnosi na njega.

(5) Svi podaci koje pravne i fizičke osobe iz članka 1. stavka 1. ovoga Pravilnika prikupljaju mogu se obrađivati i dostavljati drugim osobama isključivo u skladu s propisima koji uređuju zaštitu i obradu osobnih podataka.

(6) Podatke iz stavka 1. ovoga članka pravne i fizičke osobe iz članka 1. stavka 1. ovoga Pravilnika su dužne dostaviti ministarstvu nadležnom za rad polugodišnje, odnosno za razdoblje od 1. siječnja do 30. lipnja, najkasnije do 31. srpnja za šestomjesečno razdoblje tekuće godine te za razdoblje od 1. srpnja do 31. prosinca najkasnije do 31. siječnja za šestomjesečno razdoblje prethodne godine.

(7) Podaci iz stavka 1. ovoga članka dostavljaju se ministarstvu nadležnom za rad na obrascu (ODP-1) u elektroničkom obliku, koji je sastavni dio ovoga Pravilnika.

(8) Ako u provedbi inspekcijskog nadzora inspekcija rada Državnog inspektorata utvrdi da pravne i fizičke osobe iz članka 1. stavka 1. ovoga Pravilnika nisu dostavile podatke iz stavka 1. i 7. ovoga članka ili ih nisu dostavile u roku utvrđenom u stavku 6. ovoga članka, inspekcija rada Državnog inspektorata naložit će dostavu istih najkasnije u roku od osam dana od dana dostave rješenja.

2. Posredovanje za povremeni rad redovitih učenika

Članak 7.

(1) Posredovanje za povremeni rad redovitih učenika koje obavljaju srednjoškolske ustanove u smislu ovoga Pravilnika je:

1) obavljanje poslova posredovanja za povremeni rad redovitih učenika srednjoškolskih ustanova za vrijeme odmora, čije trajanje za svaku školsku godinu odlukom određuje ministar nadležan za obrazovanje

2) vođenje očevidnika učenika-članova i obavljenih poslova posredovanja

3) obračun i naplata učenikovog primitka, propisanog doprinosa te naknade za posredovanje od naručitelja posla i

4) isplata punog iznosa primitka učeniku.

(2) Naknada iz stavka 1. točke 3. ovoga članka može se naplatiti samo od naručitelja posla i služi u svrhu poboljšanja učeničkog standarda u srednjoškolskim ustanovama.

Članak 8.

(1) Srednjoškolske ustanove mogu obavljati poslove posredovanja za povremeni rad svojih redovitih učenika u zemlji, a iznimno i za redovite učenike drugih srednjoškolskih ustanova sa sjedištem u istoj županiji, na temelju pisanog sporazuma koji su dužne dostaviti ministarstvu nadležnom za rad.

(2) Sporazum iz stavka 1. ovoga članka, uz opće uvjete poslovanja srednjoškolskih ustanova, mora sadržavati i uglavke kojima se:

1) ovlašćuju srednjoškolske ustanove koje obavljaju poslove posredovanja za povremeni rad svojih redovitih učenika temeljem potvrde iz članka 3. stavka 3. ovoga Pravilnika da obavljaju poslove posredovanja za povremeni rad redovitih učenika drugih srednjoškolskih ustanova sa sjedištem u istoj županiji i

2) utvrđuje način dostave i obrade podataka o redovitim učenicima srednjoškolskih ustanova koje ovlašćuju druge srednjoškolske ustanove koje obavljaju poslove posredovanja za povremeni rad svojih redovitih učenika temeljem potvrde iz članka 3. stavka 3. ovoga Pravilnika, isključivo u skladu s propisima koji uređuju zaštitu i obradu osobnih podataka.

(3) Sporazum iz stavka 1. ovoga članka srednjoškolske ustanove koje obavljaju poslove posredovanja za povremeni rad svojih redovitih učenika temeljem potvrde iz članka 3. stavka 3. ovoga Pravilnika mogu sklopiti s više srednjoškolskih ustanova sa sjedištem u istoj županiji.

(4) Srednjoškolske ustanove koje temeljem sporazuma iz stavka 1. ovoga članka obavljaju poslove posredovanja za povremeni rad redovitih učenika drugih srednjoškolskih ustanova sa sjedištem u istoj županiji, iste obavljaju bez naknade.

(5) Srednjoškolske ustanove koje ovlašćuju druge srednjoškolske ustanove koje obavljaju poslove posredovanja za povremeni rad svojih redovitih učenika temeljem potvrde iz članka 3. stavka 3. ovoga Pravilnika ne mogu tražiti isplatu naknade iz članka 7. stavka 1. točke 3. ovoga Pravilnika.

(6) Srednjoškolske ustanove koje temeljem sporazuma iz stavka 1. ovoga članka obavljaju poslove posredovanja za povremeni rad redovitih učenika drugih srednjoškolskih ustanova sa sjedištem u istoj županiji, dužne su isti dostaviti ministarstvu nadležnom za rad u roku od 30 dana od dana sklapanja sporazuma.

Članak 9.

(1) Puno radno vrijeme maloljetnog redovitog učenika ne smije biti duže od 7 sati dnevno i 35 sati tjedno.

(2) Iznimno, puno radno vrijeme maloljetnog redovitog učenika koji je navršio 15 godina života može biti 8 sati dnevno i 40 sati tjedno.

Članak 10.

(1) Maloljetni redoviti učenik koji dnevno radi više od 4 sata i 30 minuta, ima pravo na odmor (stanku) od najmanje 30 minuta.

(2) Između dva uzastopna radna dana, maloljetni redoviti učenik ima pravo na odmor (dnevni odmor) od najmanje 14 sati neprekidno.

(3) Maloljetni redoviti učenik ima pravo na tjedni odmor u trajanju od najmanje 48 sati neprekidno.

Članak 11.

Zabranjen je rad maloljetnog redovitog učenika u razdoblju između 20 sati uvečer i 6 sati ujutro.

Članak 12.

(1) Srednjoškolske ustanove prije početka rada učeniku uručuju ugovor o povremenom radu redovitog učenika.

(2) Naručitelj posla je dužan ovjeriti i dopuniti ugovor sa stvarnim brojem sati rada i iznosom primitka učenika te isplatiti primitak, doprinose i naknadu za posredovanje srednjoškolskoj ustanovi najkasnije 15 dana od završetka rada učenika.

Članak 13.

(1) Srednjoškolske ustanove imaju pravo i dužnost zaštititi redovitog učenika kod potraživanja zarade za obavljeni rad.

(2) Nakon što naručitelj posla valjano potvrdi obavljanje rada, srednjoškolske ustanove solidarno s naručiteljem odgovaraju za obveze naručitelja prema redovitom učeniku.

Članak 14.

(1) Srednjoškolske ustanove su dužne svim redovitim učenicima za koje posreduju za povremeni rad izdati člansku iskaznicu.

(2) Srednjoškolske ustanove dužne su voditi evidenciju i čuvati dokumentaciju u skladu s člankom 6. stavkom 1., 2., 3., 4. i 5. ovoga Pravilnika.

Članak 15.

(1) Ako u provedbi inspekcijskog nadzora inspekcija rada Državnog inspektorata utvrdi da redoviti učenik radi protivno odredbama članaka 4., 9., 10. i 11. ovoga Pravilnika, zabranit će rješenjem takav rad učenika.

(2) Ako u provedbi inspekcijskog nadzora prosvjetna inspekcija utvrdi da srednjoškolske ustanove u obavljanju poslova posredovanja za povremeni rad redovitih učenika rade protivno odredbama članaka 7. i 8. ovoga Pravilnika, zabranit će rješenjem takav rad srednjoškolskoj ustanovi.

(3) Žalba na rješenje iz stavaka 1. i 2. ovoga članka ne odgađa izvršenje rješenja.

IV. NADZOR

Članak 16.

U skladu s odredbom članka 92. Zakona o tržištu rada, nakon što rješenje o privremenoj zabrani obavljanja djelatnosti u svezi sa zapošljavanjem odnosno obavljanja poslova posredovanja za povremeni rad redovitih učenika postane izvršno, inspekcijska tijela nadležna za nadzor nad zakonitošću obavljanja djelatnosti u svezi sa zapošljavanjem i obavljanja poslova posredovanja za povremeni rad redovitih učenika dužna su to rješenje dostaviti ministarstvu nadležnom za rad.

V. ZAVRŠNE ODREDBE

Članak 17.

Na dan stupanja na snagu ovoga Pravilnika prestaje važiti Pravilnik o obavljanju djelatnosti u svezi sa zapošljavanjem (»Narodne novine«, broj 28/19).

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/18
 Urbroj: 524-04-01/1-25-1
 Zagreb, 26. svibnja 2025.

Ministar
 Marin Piletić, v. r.

Obrazac za dostavu podataka (ODP – 1)

Na temelju članka 4. stavka 12. Zakona o tržištu rada (»Narodne novine«, broj 118/18, 32/20, 18/22, 156/23 i 152/24)

Posrednik: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

naziv i sjedište

Broj rješenja – potvrde: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dostavlja

Ministarstvu rada, mirovinskoga sustava, obitelji i socijalne politike

podatke za izvještajno polugodišnje

|  |  |
| --- | --- |
| razdoblje godine \_\_\_\_\_\_\_ : | ☐ I. (1. 1. – 30. 6.) |
| (označiti potrebno) | ☐ II. (1. 7. – 31. 12.) |

1. Podaci o osobama koje traže zaposlenje

Unijeti po jedan redak za svakog novog tražitelja zaposlenja evidentiranoga u polugodišnjem razdoblju

|  |  |  |  |  |  |
| --- | --- | --- | --- | --- | --- |
| Redni broj tražitelja | Zanimanje  (NKZ šifra skupine zanimanja) | Spol | Dob | Županija tražitelja | Razina ­obrazovanja |
| 1. |  |  |  |  |  |
| 2. |  |  |  |  |  |
| 3. |  |  |  |  |  |
| 4. |  |  |  |  |  |
| 5. |  |  |  |  |  |
| ... |  |  |  |  |  |

2. Podaci o poslodavcima koji traže zaposlenike

Unijeti po jedan redak za svakog poslodavca koji je tražio radnike u polugodišnjem razdoblju

|  |  |  |  |
| --- | --- | --- | --- |
| Redni broj poslodavca | Pravni oblik | Sjedište poslodavca  (županija/država, za inozemnog poslodavca) | Djelatnost  (po važećoj NKD) |
| 1. |  |  |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |
| ... |  |  |  |

3. Podaci o traženim radnicima

Unijeti po jedan redak za svaki zahtjev pojedinog poslodavca za radnicima određenoga zanimanja u polugodišnjem razdoblju

|  |  |  |  |  |  |  |
| --- | --- | --- | --- | --- | --- | --- |
| Redni broj zahtjeva | Redni broj poslodavca  (iz prethodne tablice) | Zanimanje  (NKZ šifra skupine zanimanja) | Prema trajanju ugovora | Prema radnom vremenu | Tražena razina obrazovanja | Broj traženih radnika u zahtjevu |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |
| ... |  |  |  |  |  |  |

4. Podaci o zaposlenim radnicima

Unijeti po jedan redak za svakog zaposlenog radnika u polugodišnjem razdoblju

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj zaposlenog | Zanimanje zaposlenja  (NKZ šifra skupine zanimanja) | Spol | Dob | Prema trajanju ugovora | Prema radnom vremenu | Županija zaposlenja | Razina obrazovanja |
| 1. |  |  |  |  |  |  |  |
| 2. |  |  |  |  |  |  |  |
| 3. |  |  |  |  |  |  |  |
| 4. |  |  |  |  |  |  |  |
| 5. |  |  |  |  |  |  |  |
| ... |  |  |  |  |  |  |  |

|  |  |
| --- | --- |
| U \_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_ |
| Mjesto i datum | Podnositelj |